DPS नोएडा की प्रिंसिपल समेत 3 लोगों पर हत्या का आरोप, पुलिस ने दर्ज किया 302 के तहत मुकदमा  
नोएडा सेक्टर 30 के डीपीएस स्कूल की है घटना
स्कूल में कर्मचारी बसंती देवी की संदिग्ध अवस्था में हुई थी मौत
मामले की जांच करते हुए पुलिस ने प्रिंसिपल समेत 3 को किया गिरफ्तार
नोएडा (Noida) के सेक्टर 20 थाना क्षेत्र में स्थित दिल्ली पब्लिक स्कूल (delhi Public School) की प्रधानाचार्या सहित तीन लोगों के खिलाफ हत्या का मुकदमा दर्ज किया गया है. नगर पुलिस अधीक्षक अंकुर गर्ग ने बताया कि 15 अगस्त को इस थाना क्षेत्र के तहत आने वाले सेक्टर 30 में स्थित डीपीएस स्कूल में चतुर्थ श्रेणी की कर्मचारी बसंती देवी की संदिग्ध अवस्था में मौत हो गई थी. इस मामले में उसके पति राकेश कुमार ने जनपद अदालत में हत्या का मुकदमा दर्ज करने की याचिका दायर की थी.
उन्होंने बताया कि अदालत के आदेश पर बीती रात को सेक्टर 20 थाना पुलिस ने डीपीएस स्कूल की प्रधानाचार्या कामिनी भसीन, सुपरवाइजर प्रेम कुमार और गिरीश जैन के खिलाफ हत्या का मुकदमा दर्ज किया है.
एसपी ने बताया कि घटना की रिपोर्ट दर्ज कर पुलिस मामले की जांच कर रही है. उन्होंने बताया कि पीड़ित का आरोप है कि पुलिस ने घटना के समय उसकी तहरीर पर मुकदमा दर्ज नहीं किया इसलिए उसने अदालत में याचिका दायर की.